AlexejDobrolubov/national_council_slovak_2010 huggingface dataset:
88. schôdza NR SR - 8.deň - A. dopoludnia
Dátum: 2023-03-24
Poslanec: Kozelová, Monika (-)
Druh vystúpenia: Vystúpenie s faktickou poznámkou

84. Ďakujem. Ja sa vrátim, Monika, k tomu, čo si hovorila, že zabúdame. Áno, zabúdame a vrátim sa k tomu telefonátu, ktorý som mala z Michiganu práve od amerických Slovákov. Pán, ktorého som v živote nevidela, nepočula som o ňom, ktorý mi ponúkal pomoc od amerických Slovákov, teda nie konkrétne mne, ale pomoc, pomoc Ukrajine cez nás, mi hovoril o tom, že aj v Spojených štátoch časť ľudí podľahla, podľahla ruskej propagande a majú pocit, že, že, že ten Putin je vlastne ten chudák utláčaný. Paradoxné na tom však podľa neho bolo to, že to boli ľudia, ktorí v ´68 odišli z Československa po vpáde ruských vojsk, hej? A títo istí ľudia ako keby náhle stratili historickú pamäť, jednoducho podliehajú, podliehajú propagande a nevedia, nevedia ich z toho vysekať, nevedia ich presvedčiť, ale to máme aj u nás doma. My si už tiež nepamätáme asi na ´68, lebo toľko, toľko ľudí, ktorí v podstate sú proruskí, tak toľko ľudí som tu teda ešte v živote nevidela. Ale treba si pripomenúť aj tých 145-tisíc ruských vojakov, ktorých sme tu živili celé roky, ktorí tu bývali a ktorí tu žili z našich daní. A treba si spomenúť aj na všetky tie ekologické katastrofy, ktoré nám tu zanechali po ich odsune, a týmto pádom sa znova a ešte raz a už dlho som neďakovala Mišovi Kocábovi, chcem mu poďakovať za to, že sa o ten odsun ruských vojsk pričinil. Ja pevne verím, že aj na Ukrajine... (Prerušenie vystúpenia časomerom.)
88. schôdza NR SR - 8.deň - A. dopoludnia
Dátum: 2023-03-24
Poslanec: Kozelová, Monika (-)
Druh vystúpenia: Vystúpenie s faktickou poznámkou

76. Marek, ja ti ďakujem, že si začal, načal niektoré témy, ku ktorým by som sa rada vyjadrila. Jednak k tomu Garrimu Kasparovi treba povedať, že, že aj tí ruskí športovci sú ako keby rozdelení na dve skupiny, tí, ktorí vedia, čo sa deje, pretože chodia aj, aj do tej cudziny a potom sú aj takí, ktorí síce žijú tiež v tej cudzine, ale napriek tomu sú proputinovskí tak, že neváhajú, neváhajú fotku Putina si dať vo svojej športovej šatni na skrinku a to aj napriek tomu, že hrajú NHL v Spojených štátoch, a teraz hovorím o Ovečkinovi. Jozef spomenul matky v miery, áno, presne na tie som myslela v čase, keď sme na tej Ukrajine boli a tak som si v duchu hovorila, že či tie dámy vedia, za čo bojujú s tými ruskými zástavami na námestiach, či si vôbec uvedomujú, že to sa môže stať pokojne aj u nás, či si uvedomujú, ako by sa asi ony cítili ako, ako, ako tie matky, ktorým chýba tri... viac ako 300-tisíc detí, ako by sa ony cítili, keby, keby, keby k niečomu takémuto prišlo, prišlo na Slovensku. Chcem ešte povedať jednu vec, že mne sa po našom návrate a po veď mediálnom výstupe ozvali americkí Slováci z Michiganu, volali mi, neviem, kde zohnali číslo, dodnes to neviem, ale volali mi s tým, že nám pomôžu s pomocou Ukrajine a rozprávali mi aj o tom, že ruská propaganda je tak silná aj v Spojených štátoch, že polovica z nich, ktorí chodia do slovenského kostola, nie, menšia polovica, teda taká asi tretina zhruba... (Prerušenie vystúpenia časomerom.)
88. schôdza NR SR - 8.deň - A. dopoludnia
Dátum: 2023-03-24
Poslanec: Kozelová, Monika (-)
Druh vystúpenia: Vystúpenie s faktickou poznámkou

56. No, zdrhol mi tuto pán kolega Kuffa, takže aj ostatní kolegovia, ktorí prišli, zasmradili a odišli, ale ja som chcela hovoriť, hovoriť o tom, čo, čo vravela Maťka. Naozaj tá hrdosť, keď sme videli v tom dome viať slovenskú zástavu, bola, bola neuveriteľná, pretože tam viali tie zástavy tri. A jedna z tých troch bola slovenská. Ja naozaj aj z tohto miesta by som chcela poprosiť, poprosiť aj vládu, aby sme aj naďalej pomáhali, teda pokračovali v pomoci Eleosu. Ten Eleos evidentne veľmi dobre pracuje, spracováva a rieši naozaj tieto týrané ženy. Ja si zase na rozdiel od iných, ešte jedna vec, si nemyslím, že by sme nemali o tých, o tých zločinoch hovoriť, lebo keď o nich nebudeme hovoriť, o konkrétnostiach, keď o nich nebudeme hovoriť, nebudeme vedieť, aké obludné to je a stále si budú ľudia myslieť, že také neexistuje, nefunguje. Tak ja okrem toho, čo Maťka hovorila, to bola mama, s ktorou som sa ja rozprávala osobne, to bol ten prípad matky, ktorá bola týraná, a jej štrnásťročnej dcéry, ktorá bola znásilnená a dorezaná vzápätí, ale to najhoršie asi je prípad, ktorý je tiež v riešení generálnej prokuratúry Ukrajiny, a to je prípad ženy, ktorú znásilnili štyria ruskí vojaci pred očami detí, potom ju oholili, potom je vypálil Z, potom ju vyzliekli donaha a potom ju vyhodili na cestu. Čiže aj toto sa deje a ak my nebudeme o tom rozprávať a ak ľudia nebudú vedieť, aká, aký hlboký, ako hlboko... (Prerušenie vystúpenia časomerom.)
90. schôdza NR SR - 10.deň - A. dopoludnia
Dátum: 2023-05-17
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

120. Ďakujem, pán predsedajúci. Veľmi krátko zareagujem na kolegov Dostála, Viskupiča, Baránika. No, vystúpil som tu preto, napriek tomu, že myslím si, že je toto siahodlhá a zbytočná diskusia, pretože som chcel vyjadriť stanovisko predsedu hospodárskeho výboru a takisto nášho klubu. Možno ste si všimli, ale že sa nezapájam, na rozdiel od vás, faktickou poznámkou takmer ku každému diskutujúcemu dookola. Presne toto predlžuje ten čas, presne toto to predlžuje, takisto kolega Viskupič, keď vystúpiš namiesto faktickej, potom ako predkladateľ a máš 10,15-minútový príhovor, pri ktorom je zase osem faktických pripomienok. Presne toto je to, čo ten čas predlžuje. Neviem, prečo to porovnávate s nejakým iným bodom. Ja sa vyjadrujem aj k iným bodom, treba si hovoriť pravdu, a preto vám to hovorím, preto vám nehovorím len príjemné veci a takisto kritizujem postup nášho klubu niekedy, samozrejme, kritizujem to interne, máme na to spoločnú skupinu, s vami nemám spoločnú skupinu, preto vám to hovorím tu v rozprave. Takže to je úplne jednoduché a pán Baránik, no ak pre vás iný názor je klamstvo, tak asi tie totalitné zvyšky vo vás teda ako sú poriadne silné. Prepáčte, to na to sa nedá ako nič iné povedať. Ak to, že niekto iný niečo hovorí, čo sa vám nepáči a čo je iné ako váš názor a pre vás to je klamstvo, tak ako sorry, to potom ako máte tú totalitu veľmi hlboko v sebe.
90. schôdza NR SR - 9.deň - B. popoludní
Dátum: 2023-05-16
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

118. Milý Richard, no ja by som rád zareagoval na toto tvoje vystúpenie. Vieš, že v tejto téme sa naše názory do veľkej miery zhodujú, pokiaľ ide o zákaz predaja spaľovacích motorov, ale ja by som chcel zareagovať na tento tvoj plamenný prejav v jednej veci, že kde si bol doteraz? Bol si vyše dva roky minister hospodárstva a v živote som od teba nepočul, že by si bojoval proti zákazu predaja áut so spaľovacími motormi. Toto je čisté pokrytectvo. Zrazu si pol roka pred voľbami objavil tému, ktorá, keď ti horí pod zadkom a bojíš sa, že sa nedostaneš do parlamentu, tak sa ti zdá, že ňou ohúriš voličov a ideš bojovať proti zákazu spaľovacích motorov. Pokiaľ sa pamätám, viackrát aj na hospodárskom výbore sme sa ťa pýtali, čo s tým zákazom spaľovacích motorov, ohrozuje to automobilový priemysel. A hovoril si nám, že s tým sa nedá nič robiť, to už je rozhodnuté, to už je vybavené. V živote si sa proti tomu neozval a ja by som bol veľmi rád v tom Bruseli, že či si sa ty vôbec niekedy na to ozval. Skúsim ti prečítať len jeden citát z jesene 2021, keď si bol na konferencii „Priemysel na odchode?", a vtedy Andrej Babiš, bývalý český premiér, sa vyjadril, že odmieta akékoľvek zakazovanie áut so spaľovacími motormi, ktoré sa vtedy veľmi výrazne rokovalo, vtedy si sa vyjadril, že odkazuješ podnikateľom zmieriť sa s pripravovanou klimatickou agendou. Žijeme v dobe absurdít, sú to síce nezmysly, ale sú vytesané do kameňa. Čiže toto bol tvoj prístup k zákazu predaja áut so spaľovacími motormi do nejakého takého januára, februára tohto roka, keď sa to stalo témou, keď sa Nemecko ozvalo. A teraz zrazu ty si najväčší plamenný bojovník, to je čisté pok... (Prerušenie vystúpenia časomerom.)
90. schôdza NR SR - 6.deň - B. popoludní
Dátum: 2023-05-10
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

96. Ďakujem veľmi pekne. Ja tiež ostanem vo vecnej rovine, zdá sa, že niektorí poslanci zatiaľ nedorástli na Národnú radu, lebo si tu vybíjajú svoje emócie a osobné rôzne nezhody, a myslím si, že je naozaj pod úroveň pomenovávať iného kolegu postihnutým len za to, že sa mi jeho poslanecký návrh nepáči. Chcem k tomu povedať len toľko, že nie som odborník na poľovníctvo, ale myslím si, že nešťastím Slovenska je, sú komory. Komory s povinným členstvom. Máme ich tu desiatky a mnohé z nich slúžia na vypaľovanie, na moderné výpalníctvo, pretože pokiaľ tam nie ste členom, pokiaľ nezaplatíte všelijaké prískočné poplatky, rôzne poplatky za školenia, rôzne poplatky za certifikáciu a neviem za čo všetko si vymyslia, tak dovtedy jednoducho nemôžete sa do tej oblasti dostať, nemôžte tam robiť, nemôžte vykonávať nejakú činnosť, jednoducho vás tam nepustia. Niekedy vás tam nepustia, aj keď to všetko zaplatíte, pretože jednoducho si chcú ten biznis ponechať pre seba a držať si tú oblasť pod palcom a nepúšťať tam ďalších ľudí. Čiže keď vidím taký, takýto vývoj na Slovensku v rôznych oblastiach a nielen v oblasti poľovníctva, tak myslím si, že povinné členstvo nie je dobrý nápad. Nepovinné členstvo vytvára konkurenciu, vytvára tlak na organizáciu, aby bola prínosom pre svojich členov a nie záťažou. Čiže aj preto tento návrh podporím. Ďakujem.
90. schôdza NR SR - 5.deň - B. popoludní
Dátum: 2023-05-09
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

133. Ďakujem veľmi pekne. No, vidím, že kolegovia si tu urobili už aj trošku predvolebnú kampaň. Myslím si, že asi si nemusíme tu zdôrazňovať, že možno trošku sme takým hlasom rozumu v tomto parlamente všetci traja, ktorí sme sa k tomu vyjadrovali, a myslím si, že, alebo teda som rád, že vlastne aj na ministerstve financií si vlastne toto uvedomili a že v podstate aj ministerstvo financií sa k tomu pripojilo, aby sa tieto pravidlá zmenili. To, či to je Eduard Heger, alebo niekto iný, to je asi teraz jedno. Nejde o osoby, ide o to, aby vlastne tie zákony boli tak nastavené, aby fungovali, aby slúžili občanom tejto krajiny, a som rád, že sme sa v tomto spoločnom záujme spojili. Ja len verím, že takéto vecné prípady nebudeme v nejakej kampani potom zneužívať proti sebe a nejaké, neznížime sa k nejakému okydávaniu a očierňovaniu politických oponentov, lebo myslím si, že to asi nie je to, čo si občania tejto krajiny želajú a zaslúžia. Ďakujem.
90. schôdza NR SR - 5.deň - B. popoludní
Dátum: 2023-05-09
Poslanec: Kremský, Peter (OĽANO)
Druh vystúpenia: Vystúpenie v rozprave

125. Ďakujem, pán predsedajúci. Chcel by som tiež povedať pár slov k tomu, k tejto novele zákona, ktorú navrhujeme spolu s pánom poslancom Viskupičom. Je možno také symbolické, že to navrhujeme ako predsedovia finančného a hospodárskeho výboru. A je to práve preto, že asi nám dvom by malo najviac ležať na srdci zlepšovanie podnikateľského prostredia na Slovensku. To ponechám, samozrejme, na vás, či to tak je, ale v každom prípade aj tento návrh zákona je takým opravením možno niečoho, čo sa počas tohto volebného obdobia nie úplne premyslene zmenilo. A myslím si, že je to práve to, čo už pán Viskupič spomínal, úprava, ktorá nie je úplne rozumná a flexibilná v tom, že mení pravidlá v určitých oblastiach vlastne obchodovania s cennými papiermi a na finančných trhoch, ktoré v podstate potom nútia, nútia určitý kapitál presúvať sa mimo Slovenska. A myslím si, že práve toto je niečo, čo sme nechceli. A v podstate je to aj pomerne zložitá oblasť, ktorú, ktorej nie každý rozumie, nie je úplne jednoduché ju vysvetliť a pochopiť, takže v podstate aj vtedy, keď sa tieto legislatívne pravidlá menili, v podstate to vysvetlenie, ktoré sme dostali, bolo také, že tam ide o zabránenie nejakým daňovým podvodom a daňovým únikom. Dnes vidíme, že vlastne táto legislatívna úprava nepriniesla také ovocie, ako teda to bolo prezentované aj zo strany vtedajšej vlády, alebo vlády, ktorá vtedy vlastne tieto zákony navrhovala, a myslím si, že patrí k takému, k takej výbave rozumného človeka, že ak sa niečo schváli, ak sa niečo prijme, čo nie je úplne rozumné, tak dokáže zaradiť tú spiatočku a vrátiť sa naspäť a myslím si, že to je aj tento prípad. Myslím si, že nie je žiadnou hanbou povedať si, že tak toto nevyšlo, tu sme aj niečo posunuli niekde, kde sme to nechceli posunúť, a môžme to vrátiť naspäť, môžme to vymyslieť lepšie, môžeme to vymyslieť tak, aby to bolo výhodné nielen pre, nielen pre štát, ale aj pre občanov Slovenskej republiky. Myslím si, že práve sloboda podnikania a sloboda investovania sú určité slobody, ktoré možno dnes v tej modernej Európe začínajú byť v ohrození a možno toho sledovania investorov a riešenia problémov prania špinavých peňazí je niekedy až príliš veľa. Možno práve unikajú tie oblasti, kde sa to reálne deje, a niekedy sa tá legislatíva sústreďuje na oblasti, kde to je pomerne málo pravdepodobné a kde ani nie je nejaký potenciál zachytiť tých skutočných daňových podvodníkov alebo tie skutočné daňové úniky. Takže som veľmi rád, že sme v tomto našli spoločnú reč a že môžme túto úpravu navrhnúť. Ja si myslím, že je to tak v prospech či už Slovenska, alebo aj jeho občanov, ale aj niekedy aj občanov iných štátov, ktorí na Slovensku žijú a podnikajú, že to môže naozaj získať podporu celého parlamentu a vlastne naprieč politickým spektrom asi nie je dôvod, aby to niekto blokoval alebo nejakým spôsobom torpédoval. Takže ďakujem veľmi pekne za pozornosť a ďakujem aj za podporu pre tento zákon.
90. schôdza NR SR - 3.deň - A. dopoludnia
Dátum: 2023-05-04
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

105. Ďakujem veľmi pekne, pán predsedajúci. Ondrej, oceňujem tvoje pripomienky, niektoré, v niektorých asi sa nezhodneme, ja si myslím, že keď ide o výstavbu nemocnice, tak to má s výstavbou pomerne dosť spoločného a nejdeme tu ani vyhadzovať ani EIA, ani nič podobné, ako si sa bol zmienil, ale ide tu o nastavenie procesov. To znamená, že s ktorým procesom treba čakať na vyjadrenie EIA, hej, čiže o následnosť a prekrývanie jednotlivých procesov, aby som to povedal úplne presne. Čiže ja si myslím, že toto naozaj so stavebným, so stavebnou legislatívou má veľa spoločného, nechcem teda ti pripomínať rôzne prílepky, ktoré vy ste si schválili, ktoré naozaj nemali veľa spoločného, takže myslím si, že práve toto kritizovať je trošku také naozaj brutálne formalistické. A myslím si, že to, že sa vám nepáči dostavať Rázsochy, by si nemal používať na to, aby si teda bol trošku taký, mal taký dvojitý kilometer. Takže to sa mi nezdalo korektné.
90. schôdza NR SR - 3.deň - A. dopoludnia
Dátum: 2023-05-04
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

99. Ďakujem veľmi pekne. No to sú presne moje otázky, že, budem reagovať aj na Miloša Svrčeka, že keď už sa chceme učiť teda ako územné plánovanie funguje, prečo teda od Bahrajnu a Ománu a Singapuru. Rozumiem, že sú to asi inšpiratívne krajiny v mnohých oblastiach, ale prekvapuje ma, že takýto novozriadený úraz má, úrad má, úraz, no vidíte, má na takéto veci peniaze, keď trebárs poslanec Národnej rady požiada o služobnú cestu a zamietne sa mu, lebo nie sú peniaze. Takže zjavne niekde tie peniaze sú, niekde ich je dosť aj na drahé autá, aj na všeličo (reakcia podpredsedu Pčolinského), a niekde ich je proste málo, lebo jednoducho nie sú. No myslím si, že sme sa asi pochopili, Miloš, že mne nejde o to, aby, aby žiadny informačný systém nebol, ale ide mi o to, aby bol primeraný a aby sa zbytočne nepredražoval, aby sa nemíňali peniaze na niečo, čo jednoducho občania tejto krajiny nevyužijú, ktoré využijú možnože tí, ktorí to zadávajú, ktorí to potom možno využijú ako referenciu v nejakom svojom súkromnom projekte. Nebolo by to prvý raz, čo sa to stalo v tejto krajine, a veľmi sa obávam, že sa to stane aj v tomto prípade. Takže to sú tie moje obavy, ktoré som si dovolil vyjadriť, a práve preto naozaj mám veľmi taký prezieravý postoj k celému tomuto úradu, pretože od začiatku mi to naozaj smrdí tým, že ideme robiť pokusy za štátne peniaze na tejto krajine, ktoré, keď sa podaria, tak potom to niekto veľmi dobre speňaží. Ďakujem.
90. schôdza NR SR - 3.deň - A. dopoludnia
Dátum: 2023-05-04
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

32. Ďakujem veľmi pekne, pán predsedajúci. Ja chcem len vyjadriť teda okrem vecných pripomienok, ktoré prednesiem v rozprave, svoje prekvapenie, že takýto rozsiahly pozmeňujúci návrh vlastne takto dostaneme do pléna a navyše som prekvapený, že nie je vonku jeho kópia, ktorú by sme si mohli preštudovať, a tiež by som chcel požiadať pani spravodajkyňu, aby vlastne hlasovanie o tomto zákone odložila, pretože naozaj si treba preštudovať všetky pozmeňujúce návrhy. Je to veľmi rozsiahli zákon, tiež som veľmi prekvapený, že ho nepredkladal pán podpredseda vlády Holý, ale vlastne sa sem dostal cez poslancov. Som prekvapený aj tým, že včera sa všetky jeho zákony odložili na budúci týždeň a napriek tomu, že tu je fyzicky, pred chvíľou tu bol teda, a práve tento zákon, ktorý je taký rozsiahly a vyžadoval si ešte toľko pozmeňujúcich návrhov, sa neodložil. Čiže chcel by som aj pani spravodajkyňu požiadať, aby vlastne odložila hlasovanie tiež na budúci týždeň spolu s tými ďalšími zákonmi z agendy pána podpredsedu Holého. Ďakujem.
88. schôdza NR SR - 11.deň - A. dopoludnia
Dátum: 2023-03-30
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

57. Ďakujem. Pán poslanec Ferenčák, ja by som len chcel zareagovať na niektoré polopravdy a nezmysly, ktoré tu šírite k podielovým daniam. Hovoríte o tom, že samosprávy dostali menej, že prišli o 1 mld. eur, tak povedzme si fakty. V roku 2022 o takomto čase zhruba do konca marca samosprávy dostali jednu mld. celá... dvest... áno, 1,023 mld. z podielových daní, z daní z príjmu fyzických osôb. Tento rok to bolo už 1,078 mld., čo je o 5,4 mil. viac, plus obce dostali podiel z daní z príjmu právnických osôb 81 mil., ktoré minulý rok nedostali. Celkovo teda dostali len za tieto prvé tri mesiace o 136 mil. eur viac mestá a obce, čiže o 13,3 %. Čiže rozprávať tu o tom, že ste dostali menej, je nezmysel, je to klamstvo. Dostali ste výrazne viac. Že ste nedostali toľko, koľko by ste si želali alebo narozpočtovali, to asi nemyslíte vážne?! Ja keď si zaželám, že by som chcel mať 100-tisíc eur príjem tento mesiac a potom dostanem iba päť, tak poviem, že mi niekto 95 ukradol? Alebo zobral? To je nezmysel. Rozprávate tu o atómovkách. Áno, daňový bonus podporuje rodiny s deťmi. Práve tých, ktorí sú najviac ohrození chudobou v tejto krajine. Neviem, či niekto z vás, alebo niekto zo SaS-ky, ktorá kvôli tomu odišla z vlády, sa vzdal toho daňového bonusu na deti. Vzdali ste sa ho vy, pán poslanec Ferenčák alebo pán poslanec Viskupič? Nevidel som jediného človeka, ktorý by sa ho vzdal, aby ste zachránili štátny rozpočet.
88. schôdza NR SR - 6.deň - B. popoludní
Dátum: 2023-03-22
Poslanec: Krajčí, Marek (OĽANO)
Druh vystúpenia: Vystúpenie s faktickou poznámkou

109. Ďakujem pekne za poznámky. Pán poslanec Kuriak, myslím, že všetkým nám na tom záleží, verím, že každému jednému poslancovi v tejto snemovni a teda ďakujem za pochvalu. Čo sa týka pani poslankyne Zemanovej, no to, čo tvrdíte, to som si myslel aj ja, aj som s tým odchádzal z pozície ministra. Žiaľ, potom tie ostatné prípravné práce a celkovo tie pracovné skupiny, ktoré vznikali ako na ministerstve, tak na Úrade vlády, a teda najmä pod vedením národnej implementačnej koordinačnej autority, tvrdia práve niečo iné, z ich, naozaj z ich návrhu my predkladáme tento návrh zákona a EIA údajne musí byť urobená, naozaj trvá to 9 až 12 mesiacov v takýchto prípadoch. Pokiaľ by tento zákon neprešiel, stavebná expertíza, ktorá je potrebná, pretože určuje cenu zákazky, aby bola vyhotovená, nemohlo by sa začať verejne obstarávať, takže mám úplne iné informácie, by som doporučoval, aby ste si aj vy tieto informácie, ktoré ste pred chvíľkou hovorili, skonzultovala priamo s NIKA, s pani Vašákovou, s Úradom vlády a verím, že zmeníte názor na to, čo ste hovorili. Ďakujem pekne.
88. schôdza NR SR - 6.deň - B. popoludní
Dátum: 2023-03-22
Poslanec: Krajčí, Marek (OĽANO)
Druh vystúpenia: Vystúpenie v rozprave

103. Ďakujem pekne za slovo, pán predsedajúci. Kolegyne, kolegovia, toto je jeden, by som povedal, z veľmi dôležitých návrhov zákona, bez ktorého môžme na sto percent povedať, že Rázsochy sa nestihnú z plánu obnovy postaviť, pokiaľ tento návrh zákona v pléne Národnej rady neprejde. Táto vláda, keď získala dôveru občanov a písala svoje programové vyhlásenie vlády, tak priamo do programového vyhlásenia vlády si zadefinovala ako jednu z kľúčových priorít práve výstavbu koncovej univerzitnej národnej nemocnice v Bratislave a k tomu priamo do programového vyhlásenia vlády dala stať, že práve preto, aby táto strategická štátna investícia mohla byť uskutočnená, ministerstvo zdravotníctva vypracuje tzv. lex Rázsochy, teda zákon, ktorý v rámci zákonných možností urýchli možnosť pri projektovaní a výstavbe tejto kľúčovej a strategickej štátnej stavby. Na moje veľké prekvapenie môj nástupca pán minister Lengvarský túto úlohu z legislatívnych úloh stiahol, vláda mu to odobrila, s odôvodnením, že proces výstavby tejto koncovej univerzitnej nemocnice nie je možné nejakou zákonnou úpravou urýchliť a že na ostatných, by som povedal, možnostiach, ako urýchliť proces koncovej národnej univerzitnej nemocnice, že na to budú reflektovať iné zákony. Žiaľ, nie je to pravda a toto je jeden z jasných dôkazov buď určitej nekompetentnosti, alebo dokonca zámerom, ako zablokovať výstavbu tejto koncovej univerzitnej nemocnice. To, čo s kolegom Kremským teraz predkladáme, samozrejme, bolo to pripomienkované Úradom vlády, národnou implementačnou koordinačnou aktivitou, a teda robíme to s ich plným vedomím, je zákon, ktorý o niekoľko mesiacov umožní skorej vyhlásiť verejného obstarávateľa na zhotoviteľa stavby. Ako veľmi dobre vieme, tak ten musí byť vyobstarávaný do roku, do prvého kvartálu roku ´24, je to nevyhnutný míľnik na to, aby mohli byť financie z plánu obnovy na túto nemocnicu uvoľnené. Samozrejme, my sme pôvodne mysleli, že, a ten zákon je aj písaný vo všeobecnej rovine, že pokiaľ by takýto štatút strategickej investície štát potreboval aj v prípade niektorých iných nemocníc, ktoré sme dúfali, že by sa mohli stavať z plánu obnovy, tak, samozrejme, vláda by mohla uznesením rozhodnúť aj o iných nemocniciach, zatiaľ neviem o takýchto projektoch, takže naozaj rozprávame najmä momentálne teraz o projekte koncovej univerzitnej nemocnice Rázsochy. Takže, dámy a páni, dovolím si vás naozaj naliehavo požiadať o podporu tohto návrhu zákona, tejto novely zákona, nakoľko od vašej vôle, a teda od podpory tohto zákona bude závisieť, či vôbec štát stihne Rázsochy postaviť v termíne tak, ako ho zaväzujú míľniky plánu obnovy. Ďakujem veľmi pekne.